Slagoffer van Knysna-brande kry ‘nuwe hoop’Quentin Haman in die geskenkte baadjie (Foto: Quentin Haman via Facebook) Quentin Haman het ŉ slegte jaar agter die rug. Benewens twee hartaanvalle vroeër vanjaar is sy huis én sakeonderneming in die Knysna-brande verwoes. Die dag waarop sy huis afgebrand het, was sy 45ste verjaardag. Haman het byna alle hoop verloor, tot ŉ vrywilliger wat met die brande gehelp het, vir hom ŉ swart baadjie aangegee het om hom warm te hou. Dié baadjie is deur Inge Coetsee (36) van Pretoria geskenk aan slagoffers van die brande. Haman het later ŉ handgeskrewe briefie in die baadjie se sak gekry, wat hom weer hoop gegee het vir die situasie waarin hy was én vir die toekoms. Die briefie het gelees: “Aan die nuwe eienaar van hierdie swart leerbaadjie… Ons is so jammer vir waardeur jy en jou familie gaan in hierdie tyd met die verwoestende Knysna-brande. My man het hierdie baadjie op ons troudag gedra. Ek hoop jy kan warmte daarin vind terwyl jy dit dra en jou lewe weer aan mekaar probeer sit. Wie weet, dalk vind die baadjie weer eendag sy pad terug na ons, en dan het ons ŉ fantastiese storie om te vertel!” Volgens The South African het dié briefie Haman ontnugter. Hy het besef dat dit die tyd is om terug te veg teen die verwoesting in en dat hy daardeur kán kom. “ŉ Totale vreemdeling aan die ander kant van die land het vir my ŉ wonderlike geskenk van hoop gegee met net ŉ paar vriendelike woorde en ŉ baadjie om te dra.” Ek het dalk alles in die brande verloor, maar alle hoop is nie verlore nie. Ons moet daarvan afstand doen en onsself afvra ‘wie gaan ons ses maande van nou af wees?’ Dit is tyd om te groei en om beter te doen.” Haman beplan om mettertyd Pretoria toe te gaan om vir Coetsee te ontmoet en behoorlik te bedank. Die briefie wat Haman in die baadjie se sak gevind het (Foto: Quentin Haman via Facebook)